
«El retrat de Dorian Gray». A partir de l’obra d’Oscar Wilde. Dramatúrgia de Marc Rosich. Composició de Jordi Cornudella. Intèrprets: Àngels Gonyalons, Jordi Vidal, Pau Oliver i Pol Blancafort. Músics Leos Quintet: Ernest Martínez / Laura Urteaga (primer violí), Sara Balasch / Laura Marin (segon violí), Arabela Fernández / Oriol Tort (viola), Nico Cobo / Eduard Raventós (cello),  Alejandro Frankel / Iu Boixader (contrabaix). Moviment: Montserrat Colomé. Escenografia: Sebastià Brosa. Vestuari: Joana Martí. Il·luminació: Bernat Jansà. Caracterització: Toni Santos. Direcció de producció: Maite Pijuan. Producció executiva: Raquel Doñoro. Direcció oficina tècnica: Moi Cuenca. Oficina tècnica: Jordi Farràs. Ajudantia de direcció: Iban Beltran. Ajudantia de direcció musical: Ernest Martínez. Ajudantia d’escenografia: Paula Font. Ajudantia de producció: Sira Castells i Sara López. Cap tècnic del teatre: Sergio Lobaco. Màrqueting i comunicació: Teatre Romea. Reportatge fotogràfic: David Ruano. Distribució: Carme Tierz. Coproducció de Teatre Romea i Grec 2026 Festival de Barcelona. Amb el suport de l’ICEC – Institut Català de les Empreses Culturals (Generalitat de Catalunya), Ajuntament de Barcelona i l’INAEM – Instituto Nacional de Artes Escénicas y de la Música (Gobierno de España, Ministerio de Cultura). Finançat per Unió Europea Fons Next Generation, Plan de Recuperación, Transformación y Resiliencia (Gobierno de España), Next Generation Catalunya (Generalitat de Catalunya). Direcció musical: Jordi Cornudella. Direcció d’escena: Marc Rosich. Festival Grec 2026. Teatre Romea. Barcelona. Del 30 de juny al 2 d'agost.

Els àngels de Wilde

Hi ha obres que no serien el que són si no fos per qui les interpreta. Hi ha obres que, sense ser expressament d'encàrrec, encaixen a la perfecció amb la manera d'actuar de l'intèrpret, la manera de dir i la manera de fer sentir l'ànima de la història amb la profunditat com la que requereix extreure tot el que hi ha de rerefons en la novel·la «El retrat de Dorian Gray», que l'escriptor irlandès Oscar Wilde (Dublín, Irlanda, 1854 - París, França, 1900) va publicar el 1890 —l'única novel·la del seu catàleg de dramaturg i poeta—, primer en una revista i, un any després, revisada, retocada, autocensurada per recomanació d'assessoria i mig ampliada, en suport editorial. Tot i així, l'escàndol provocat pel contingut de la novel·la no va evitar un dels primers judicis contra la llibertat de gènere que va portar Oscar Wilde a la presó.



No és aquest, però, l'únic ni el principal motiu de l'obra «El retrat de Dorian Gray» sinó el reflex d'una lluita interna del protagonista contra la inevitable fatalitat de l'envelliment que per a Dorian Gray és una tragèdia personal que l'arrossega a l'abisme i que converteix la trama en una mena d'història d'aires gòtics: mentre el quadre, el retrat vaja, de Dorian Gray pateix el llast de l'envelliment, ell —com si hagués pactat amb l'infern— té el privilegi de mantenir la seva joventut i la seva bellesa.


Han passat més de 125 anys des de la publicació i l'escàndol posterior d'«El retrat de Dorian Gray», però la semblança amb les obsessions contemporànies del culte al cos i la bellesa aparent, a través de les selfies posades a disposició dels voyeurs anònims, és més actual que mai. Per això, mentre pot semblar que el discurs d'«El retrat de Dorian Gray» està superat per uns fets remots, la realitat és que interpel·la directament una bona part de la societat contemporània.


El dramaturg Marc Rosich ha adaptat la novel·la d'Oscar Wilde i el compositor Jordi Cornudella n'ha creat l'acompanyament musical que aquí interpreta un compacte i ben dirigit quintet de corda en directe. Rosich s'ha centrat més en l'aspecte del culte a la bellesa i la lluita contra l'envelliment que no pas en la reacció d'immoral pel llibertinatge incomprès de l'època que va provocar la novel·la d'Oscar Wilde quan es va publicar. Sí, però, que no obvia aquesta relació de la trama amb els tres personatges que envolten Dorian Gray, en una intepretació musical i coreogràfica dels actors i cantants Pol Blancafort, Pau Oliver i Jordi Vidal, caracteritzats més aviat amb un look propi de vodevil de barraca.


Però es podria dir que lletra i música d'«El retrat de Dorian Gray» formen un mateix conjunt que l'actriu Àngels Gonyalons interpreta càlidament i suggerentment posant-se en la pell de la majoria de personatges principals de la novel·la, des de la veu del mateix Oscar Wilde, fent les transicions d'un personatge a un altre amb el gest, el moviment i només algun petit canvi de vestuari.


Els àngels de Wilde són el mateix protagonista principal, Dorian Gray, i també el seu amic Lord Henry, el pintor Basil, la jove actriu de disset anys, Sibyl, amb qui Dorian Gray anuncia que es vol casar, o el germà mariner de Sibyl, en James, que apareix amb esperit de venjança quan sap que la la seva germana s'ha suïcidat.


Àngels Gonyalons, en una peça que si no fos perquè es tracta de l'escenari del Teatre Romea es podria qualificar gairebé de cambra —l'escenografia de blanc immaculat amb el quintet al fons, obra estilitzada de Sebastia Brosa, ho rebla encara més— es fon entre el registre del monòleg que no és ben bé un monòleg sinó un relat narratiu i la interpretació de la composició musical que tampoc no és ben bé una interpretació musical convencional sinó un admirable domini de la veu amb tots els seus registres, des de la paraula al cant, com si fossin totes dues una mateixa eina vocal que l'actriu modula amb una reconfortable i brillant paleta de colors. En aquesta versió d'«El retrat de Dorian Gray» sí que es pot ben dir que hi canten els àngels.
Andreu Sotorra. Clip de Teatre, 7 juliol 2026

El retrat d’Àngels Gonyalons


El retrat de Dorian Gray, que Marc Rosich ha estrenat al Teatre Romea en el marc del Festival Grec 2026, és un espectacle difícil de classificar. Té forma de monòleg sense ser-ho del tot, és un musical sense respondre exactament als codis del gènere i remet a aquells solos polifònics en què un únic gran intèrpret assumeix tots els personatges d’un clàssic i que darrerament hem vist amb el Vania de Joan Joan o, més enrera, amb la Terra Baixa de Lluís Homar.  Sigui com sigui i sigui el que sigui, una grandíssima Àngels Gonyalons s’hi posa en la pell d’Oscar Wilde per defensar la seva novel·la davant dels qui la van acusar d’immoral i, des d’allà, es converteix successivament en Dorian, Basil, Sybil i Lord Henry.

Rosich trasllada amb encert el centre de gravetat de l’argument. Allò que al final del segle XIX escandalitzava per la seva càrrega moral i homoeròtica avui ha perdut bona part de la capacitat de provocació. La dramatúrgia posa l’accent, doncs, en una qüestió molt més contemporània i completament a l’ordre del dia: tot allò que som capaços de fer per la imatge, per no envellir, per guanyar temps i per mantenir intacta una joventut cridada inevitablement a convertir-se en pols.

L’adaptació explica Wilde amb claredat, sense fer la sensació que se’n perdi res d’essencial, i integra amb una gran fluïdesa el text i la música, bonica, de Jordi Cornudella. Les cançons no interrompen el relat, sinó que neixen de la paraula i el fan avançar, interpretades amb elegància per un quintet de corda que transita entre l’amabilitat melòdica i una escriptura musical amb prou entitat. Aquesta relació entre text i música és un dels aspectes millor aconseguits del conjunt.

I en aquest ecosistema, Àngels Gonyalons desplega una interpretació exuberant. L’actriu canta, narra, es transforma i salta d’un personatge a un altre amb una precisió extraordinària. Després d’anys amb una presència escènica molt menor de la que mereixia, Gonyalons ha tornat a demostrar darrerament la dimensió de la seva feina amb L’alegria que passa dels Dagoll o La corona d’espines del Nacional. Però aquí multiplica aquesta dimensió amb una d’aquelles interpretacions que sostenen un muntatge sencer i que expliquen, per si soles, l’standing ovation final.

L’escenografia blanca de Sebastià Brosa, una mena de un llenç sobre el qual es va escrivint i enfosquint la història, i la il·luminació de Bernat Jansà li proporcionen, a més, un marc visual delicat i molt efectiu.

L’única esquerda de tot plegat la trobem en el trio vocal que acompanya Gonyalons. Jordi Vidal, Pau Oliver i Pol Blancafort compleixen amb escreix la seva funció musical i assumeixen amb indiscutible solvència les breus intervencions dramàtiques, això està clar. Res a dir, al contrari, de la seva feina. El vestuari i alguns moviments, però, els situen en un registre diferent del de la resta de la proposta. Remeten a una teatralitat més afectada, cabaretesca, gairebé procedent d’un altre espectacle, i resulten extemporanis.

És un desajust menor en un muntatge ambiciós, formalment bell i, sobretot, sostingut per una actriu en plenitud. El retrat es degrada; Gonyalons, al contrari, surt engrandida.
Marc Sabater, Recomana, 7 juliol 2026
El retrat de Dorian Gray


“Què és un artista?” es pregunta el mateix Oscar Wilde a través de la veu i el cos d’Àngels Gonyalons en un prefaci que ens adverteix que els textos no són morals o immorals: només estan o ben o mal escrits. L’autor serà el narrador de la seva pròpia història i, aquests dies al Romea, ho fa a través d’una de les millors diccions de Catalunya.


El desplegament de talent de Gonyalons és de nota, fa gairebé tots els papers de l’auca: també és Dorian Gray, el protagonista obsessionat amb la seva bellesa i joventut; Basyl Hayward, el pintor encarregat de retratar-lo, Sybil Vane, actriu i el primer gran amor de Dorian; i també Lord Henry, amic i mala influència per en Dorian.


Un dels encerts del muntatge és no convertir-lo en un monòleg i incloure-hi un cor de tres veus masculines (Jordi Vidal, Pau Oliver i Pol Blancafort), que llisquen per l’escenari i fan alhora d’alter ego i d’espàrrings necessaris per fer avançar la trama. Són ells qui s’encarregaran de dotar l’obra amb aquesta energia homoeròtica que tants mals de cap va donar a l’autor. Amb el permís i la complicitat del primer violí. També és un encert fugir dels trets propis del musical i apostar per música de cambra.


Amb una escenografia austera on predomina un blanc molt fred, destaca la feina d’il·luminació per delimitar espais i escenes, per enaltir personatges i destacar-ne trets de les respectives personalitats. L’espectador s’ha d’imaginar que està a la Londres de finals del XIX, però ben bé que podria ser la Catalunya del XXI perquè la temàtica és rabiosament actual.


Segurament no és casualitat que el muntatge coincideixi amb la publicació d’una nova edició de la novel·la (Casa dels Clàssics, amb traducció de Yannick Garcia) perquè l’anhel d’eterna joventut, el culte a la bellesa i la sobre fixació en el jo són tres dels temes que ens continuen obsessionant avui en dia. I si és cert que el pecat deixa senyals a la cara, en una època en què tenim a l’abast multitud de maneres de dissimular-ho, és molt necessari tornar a clàssics com El retrat de Dorian Gray.

Paula Carreras. Time Out Barcelona, 7 juliol 2026

La repulsiva imatge personal que amaguem a les golfes


¿Quina diferència hi ha entre la censura que en nom de la moral conservadora i els bons costums i la preservació d’un sistema de valors socials, culturals i polítics, prohibeix una obra d’art, i la cultura de la cancel·lació que, en nom d’uns valors situats sovint a les antípodes dels anteriors, actua de forma ben similar? De ben segur que si Oscar Wilde estès encara entre nosaltres sentiria el mateix rebuig per la cancel·lació promoguda en nom del pensament políticament correcte, que aquell altre que li provocava la censura tocada d’hipocresia victoriana decidida a expulsar de les llibreries el retrat de Dorian Gray que potser ens retrata una mica a tots nosaltres .


Tal i com va sentenciar Wilde en la frase que ell mateix, prenent possessió d’una excepcional Àngels Gonyalons que tot seguit es deixarà posseir alhora per un grapat d’altres personatges de la mateixa novel·la, pronuncia tot just iniciar-se aquest espectacle “no existeixen els llibres morals o immorals. Els llibres estan ben escrits o estan mal escrits. Això és tot”.


Però alhora, Wilde tenia també molt clar que “els llibres que el món titlla d’immorals, són llibres que li mostren al món la seva pròpia vergonya”. Són, doncs, el mirall en el qual el món no es vol mirar, perquè la imatge que li retorna resulta massa vergonyosa, massa repulsiva, com per a poder sostenir la mirada.


Que és justament allò que li passa al sempre jove (ja és ben veritat que per a ell no passen els anys) i sempre bell (¿quina mena de crema miraculosa es deu aplicar, per seguir sense ni una arruga al rostre?) Dorian Gray, quan, carregant-se de valor, puja a les golfes on amaga la pintura que li va fer aquell pintor que només tenia ulls per a ell.


Aquella pintura estava destinada a reflectir eternament (tot i que ja sabem que fins i tot l’eternitat té data de caducitat) la bellesa insuperable del jove Dorian. Però, mitjançant un d’aquells pactes fàustics que sempre amaguen dins seu un parany (el diable se les sap totes), ara és el quadre el que va envellint enlloc seu. I això, no és tot. Això, ja estaria bé. El pitjor és que aquella altra lletjor que no té perquè fer-se visible de cara a l’exterior, la lletjor impúdica dels actes més reprovables, deixa una ben visible cicatriu a la pintura tot just acabat de cometre l’acte.


Doncs, cent-vint-i-cinc anys després de la seva prematura mort, aquella mort l’origen accelerat de la qual cal buscar-lo en l’infame procés que va conduir-lo -lo cap a la presó per tal de complir una no menys infame sentència, Wilde torna a ser entre nosaltres. I torna a defensar la seva novel·la, mitjançant un espectacle en el qual les seves paraules i els seus personatges, conviuen amb una excel·lent partitura de Jordi Cornudella que ens recorda els molts variats aspectes que pot adoptar tot allò que genèricament denominem com a teatre musical.


La molt hàbil dramatúrgia creada per un Marc Rosich que s’encarrega també de dirigir el conjunt amb notable precisió, ens arriba doncs fent perfecte simbiosi amb l’excel·lent interpretació instrumental oferta pel Leos Quintet. I aquest quintet contribueix d’allò més a que el conjunt adopti el format propi d’un musical de cambra. En ell, la paraula pronunciada amb admirable dicció per Gonyalons muta de forma gairebé imperceptible cap el cant, o l’abandona per tornar-se a fer paraula dita, mitjançant una transició exquisidament modulada que li atorga al conjunt una constant fluïdesa.


I en ella queden també brillantment integrades tant les accions físiques com les veus del trio format per Jordi Vidal, Pau Oliver i Pol Blancafort. A ells tres els pertoca exercir funcions de cor i, alhora, assumir de forma juganera la presència d’algunes personalitats secundaries que s’escolen a la trama, mentre l’esplèndida Àngels es fa del tot seves les dels personatges principals. D’altra banda, el trio vesteix amb prou extravagància juganera com per a suggerir-nos els ambients temptadorament prohibits en el qual recalen els ossos i els desitjos de Dorian quan cau la nit, i s’obre la capsa en la qual s’amaguen de la llum diürna aquelles transgressions que només poden alliberar-se entre les tenebres.


I aquestes tres, que de fet ja ens reben des de l’escenari amb aire entremaliat quan entrem al teatre, ens evoquen també un xic l’ambient que haguéssim pogut trobar a un Music Hall de Londres per l’època en la qual en Dorian els freqüentava de forma ben assídua, mentre exercia els seus dots seductors a tort i a dret, i en totes les direccions sexuals que us puguin venir al cap.


Cal dir-ho un cop més: al centre de tot plegat ens hi trobem el fantàstic talent interpretatiu d’una Gonyalons en plena forma, que se’ns presenta dins un asèptic espai blanc que, segons explica Rosich, vol evocar la blanca asèpsia que mostren de forma generalitzada els espais museístics, per tal que sigui l’obra exposada la que els tenyeixi amb els seus propis colors.


¿I a tot això, on es troba el malèfic retrat de Dorian Gray? De ben segur, que sabent el que sabeu d’ell, tots friseu per veure’l. Doncs, us quedareu amb les ganes, perquè Rosich ha optat per representar-lo simbòlicament mitjançant un també ben blanc monòlit que , això sí, pot adoptar el més llampant cromatisme quan ens endinsem en els horrors que es van acumulant a la pintura.


Rosich diu haver-se inspirat per a crear-lo en el més mític monòlit de la història del cinema, aquell que Stanley Kubrick plantava al bell mig de les excepcionals imatges de 2001. Una odissea de l’espai, per tal que la humanitat es formulés una pregunta sense resposta sobre el seu significat; cadascun de nosaltres, li pot atorgar aquell que més li escau, sense que això li resti veritat al que li atorguen els demès.


Un cop introduït el monòlit, i posats a especular, també podríem arribar a la conclusió que aquest espai blanc museístic, s’assembla una mica a la no menys enigmàtica habitació blanca a la qual va a parar l’astronauta de 2001 al tram final de la mítica pel·lícula. Però alhora, val a dir que la resolució escenogràfica de l’espectacle esdevé potser el seu punt més qüestionable. No hagués anat malament que l’excés de blancor, hagués quedat salpicat pels tèrbols colors de la nit londinenca més canalla, s’hagués deixat contaminar per l’atmosfera dels cabarets més perversos, o hagués jugat lliurament amb els referents temporals de la mateixa manera com ho fa amb molt d’encert la indumentària que llueix Dorian.


En qualsevol cas: en aquest monòlit que representa el quadre que no veiem, tothom pot si vol veure allò d’ell mateix que no li agradaria que veiessin els altres. I tothom pot llegir el valor metafòric que la novel·la de Wilde adopta en aquests temps actuals. Uns temps en els quals el narcisisme més malaltissament sublim i decadent , ha quedat substituït per la selfie compulsiva que intenta divulgar als quatre vents la perfecte imatge joiosa de nosaltres mateixos, plena si es pot de bellesa, joventut i bon rotllo.


¿Què no faríem per aconseguir la selfie perfecte, si tenim en compte que fins i tot hi ha qui ha arriscat la pell i/o ha perdut la vida per fer-se la? Entre aquell exquisit hedonisme promogut pel mateix Wilde i aquesta addicció a la imatge que no busca altra cosa que perpetuar un miratge en sessió continua i fer passar per excepcional allò que no és altra cosa que vulgaritat quotidiana, hi ha tot un abisme. Evitem caure en ell agafats de la ma de Wilde i Gonyalons, si us plau!


Però alhora, Wilde tenia també molt clar que “els llibres que el món titlla d’immorals, són llibres que li mostren al món la seva pròpia vergonya”. Són, doncs, el mirall en el qual el món no es vol mirar, perquè la imatge que li retorna resulta massa vergonyosa, massa repulsiva, com per a poder sostenir la mirada.

Ramon Oliver. Recomana, 9 juliol 2026

El retrat de Dorian Gray:
joventut i bellesa, desig i mort en un dels èxits del Grec


Les coincidències, de vegades, poden ser molt felices. Fa poc que s’ha publicat una nova edició de The picture of Dorian Gray, amb una esplèndida traducció al català de Yannick Garcia i un pròleg, de regal, signat pel cineasta Albert Serra. El volum vol reparar les traduccions esbiaixades i censurades que havíem pogut llegir fins ara, on totes les referències sexuals i homoeròtiques del text s’havien rebaixat o, directament, eliminat.

Per si això fos poc, al Teatre Romea s’acaba d’estrenar un muntatge que té tots els números de convertir-se en un dels èxits d’aquest Festival Grec, almenys del que es manifesta durant tot el mes pels teatres de la ciutat. Marc Rosich (que ha tingut uns mesos molt moguts, després de traduir L’òpera de tres rals) adapta i dirigeix una de les novel·les més conegudes d’Oscar Wilde. I la converteix en un espectacle perquè s’hi llueixi Àngels Gonyalons, que ja fa temps que està vivint un moment molt dolç en la seva carrera (amb èxits com L’alegria que passa, Dones de ràdio o La corona d’espines). Aquest no és exactament un one-woman-show, perquè Gonyalons està molt ben acompanyada en escena pel quintet de corda Leos Quintet i els actors-cantants Pol Blancafort, Pau Oliver i Jordi Vidal.

Seguint la tendència de tenir un sol intèrpret per encarnar tots els rols d’una història, Gonyalons es posa a la pell del dandi Lord Henry, el pintor Basyl Hallward, el jove Dorian Gray o l’actriu Sibyl Vane, en un subtil exercici de fregolisme físic i vocal. Però qui porta la veu cantant és Oscar Wilde: a l’actriu no li cal fer grans escarafalls, i en té prou amb un canvi de posició de les mans o d’inflexió en la veu. Som davant d’un muntatge de “teatre de cambra”, per la feliç convivència d’un quintet de corda amb l’acció teatral.

Jordi Cornudella ha compost una banda sonora que, com Wilde, combina la frivolitat de la vida ociosa amb la foscor dels passatges més foscos d’aquest conte gòtic. També resulta summament estimulant l’ús de la música, que fluctua entre el paisatge sonor i la cançó: el pas de la veu parlada a la cantada és molt natural i orgànic.


La immoralitat, el desig i la mirada de l’obra de Wilde es materialitzen en una posada en escena minimalista (escenografia en blanc de Sebastià Brosa) que juga amb una il·luminació a estones expressionista de Bernat Jansà. El tòtem blanc que simbolitza el fatídic quadre és un gran encert, i l’ús de les llanternes com a focus permet que l’espectador ompli els buits amb les imatges que vulgui.

Joana Martí vesteix Àngels Gonyalons amb sobrietat i elegància: un abric o una bata de seda ens converteixen automàticament en persones diferents. Aquest és el poder de la moda. El trio d’actors combina el blanc (de cintura en amunt) amb el vermell d’uns pantalons curts i uns mitjons (amb lliga): això els permet performar la sensualitat gairebé com si fos un joc infantil, interpretant tota mena de rols.

Gonyalons recorda la cantant i actriu alemanya Ute Lemper (gràcies a la caracterització de Toni Santos) i que sigui ella qui interpreta Wilde converteix l’homoerotisme de l’obra en un exercici de transformisme deliciós. Víctor o Victòria? Per tancar el cercle, Montse Colomé mou l’elenc amb gràcia per l’escenari, i converteix els petits canvis escenogràfics en encertades coreografies d’objectes. Per si encara havia quedat algun dubte: no us ho perdeu.
Oriol Puig Taulé, Babelia / El Quadern El País, 11 / 13 juliol 2026
Wild(e) Gonyalons


El retrat de Dorian Gray, la gran novel·la d’Oscar Wilde, manté la seva capacitat de pertorbar-nos en un món governat per la imatge i el narcisisme. L’obra de Wilde, plena de ressons homoeròtics, va causar un gran escàndol quan es va publicar per primera vegada l’any 1890. La societat puritana de l’època la va trobar immoral i decadent, i això que la primera edició va sortir ja censurada per l’editor. Ara podeu llegir en català la versió íntegra de Dorian Gray traduïda per Yannick Garcia a La Casa dels Clàssics.


En el prefaci de la segona edició, Wilde respon a les crítiques al·legant que “no existeixen llibres morals o immorals, només llibres ben o mal escrits”. I és amb aquesta sentència que arrenca l’espectacle que han gestat el dramaturg Marc Rosich i el músic Jordi Cornudella. “L’artista de debò mai no busca donar lliçons. Mai no busca demostrar res. Simplement busca. Aquesta és la seva ètica”, afegia Wilde, interpretat aquí per Àngels Gonyalons, que a més a més de prendre la veu autoral del narrador encarna també els personatges d’aquesta novel·la, protagonitzada principalment pel trio format per Dorian Gray, un adonis temptat per la promesa d’una joventut eterna, Basil Hallward, pintor que fa un retrat magnètic de Gray i Lord Henry, el dandi depravat que el sedueix i li mostra tots els plaers que amaguen els baixos fons de Londres. Dorian Gray farà un pacte amb el diable que li permetrà gaudir de la seva vida terrenal sense envellir mentre totes les arrugues que haurien de gravar el seu rostre es van transferint al seu retrat. En certa manera, Gray transfereix també la consciència moral al quadre que li ha pintat Basil Hallward. 


Gonyalons adopta un aire androgin que li permet representar tots aquests personatges masculins des d’una femininitat que esborra les fronteres dels gèneres. Com ja havia fet al musical de Dagoll Dagom, L’alegria que passa, on també feia un personatge masculí, l’actriu és capaç de narrar l’acció i reproduir els diàlegs i les veus amb els canvis d’entonació justos perquè no perdem el fil. Rosich, que sap lligar les rèpliques amb repeticions ben calculades, li ha servit una partitura precisa que ajuda a marcar els canvis de personatge.


Aquesta aposta pel monòleg líric es reforça amb un cor de tres veus masculines format per Jordi Vidal, Pau Oliver i Pol Blancafort, que acompanyen Gonyalons a l’hora de cantar, i amb el conjunt de cambra Leos Quintet, que actua en directe durant tot l’espectacle des del darrere una cortina blanca, com si no volguessin distreure l’espectador del focus principal de l’obra. La música de Cornudella té la virtut d’omplir les transicions i reforçar els moments més dramàtics amb un subratllat just, sense atropellar mai la dicció de l’actriu ni extraviar l’atenció del públic. Tot és elegant, mesurat i harmònic per acompanyar l’elevació que necessita el text. No és només l’embolcall musical que enriqueix la proposta.

L’escenografia sòbria de Sebastià Brosa ajuda l’espectador a centrar-se en el que és important; el vestuari de Joana Martí ens transmet la sumptuositat del món de Gray sense necessitat d’omplir l’escenari de mobiliari d’època; Montserrat Colomé ha sabut convertir els moviments del cor masculí en una dansa gairebé imperceptible. La il·luminació de Bernat Jansà és suficient per saber on som en cada moment, sense necessitat de projectar cap decorat. L’espai sonor de Jordi Ballbé i la caracterització de Toni Santos completen un equip tècnic de luxe.


Àngels Gonyalons està en estat de gràcia i recita i canta el text amb una dicció impecable. Després del Rusiñol de Dagoll Dagom i La corona d’espines que va fer amb Xavier Albertí al TNC, on deia el vers de Sagarra amb un gran aplom, ara emprèn Oscar Wilde i d’aquí a dues setmanes bregarà amb els Drames rurals de Víctor Català al festival Dansàneu.


Per la seva banda, Rosich té l’encert d’esquivar els tres errors més habituals que trobem en les adaptacions dramàtiques. El primer risc és que una novel·la no sempre presenta els tres actes ben definits i amb el seu trasllat a l’escena pot quedar deixatat, sense tremp dramàtic. Estem farts de veure adaptacions teatrals sense carcanada dramàtica. El segon risc és la traslació dels personatges de la novel·la a l’escena. Crear un personatge en una obra narrativa surt gratis, però al teatre els actors mengen i tenen el seu sou i això obliga sovint a fer equilibris, podar subtrames fins a mutilar l’obra original.

La proposta de Rosich no és cap experiment nou. Ja havíem vist la Terra baixa de Pau Miró interpretada de dalt a baix per Lluís Homar o aquesta temporada al mateix Romea el tour de force de Joel Joan amb el Vània de Txékhov reescrit per Simon Stephens. Cal tenir un bon intèrpret si has de fiar tot el text d’una obra a un sol actor perquè carregui amb tots els personatges, i Gonyalons se’n surt amb nota.

Finalment el tercer risc més habitual és convertir una novel·la en un pretext per parlar d’un tema socialment interessant des d’un abordatge ideològic, en què la lectura ja està d’entrada domesticada i servida en forma de pamflet. Rosich també se salva d’aquesta plaga i ho deixa molt clar amb aquesta citació de Wilde, que en un dels discursos de l’obra diu: “N’hi ha que es preocupen massa per la utilitat de l’art. Jo soc més d’admirar el que és inútil. Perquè l’art és només admirable quan és inútil per complet. L’art és alhora superfície i símbol. Aquells qui gosen capbussar-se sota la superfície, ho fan a risc propi. Aquell qui gosen llegir-ne el símbol, ho fan a risc propi també. L’art no s’emmiralla en la vida. S’emmiralla en l’espectador”. Correu a veure l’Àngels Gonyalons al Teatre Romea abans que s’exhaureixin les entrades.

Bernat Puigtobella, Núvol, 13 juliol 2026

Una gran Àngels Gonyalons al Romea

El culte a la bellesa i la vanitat narcisista estan ara com ara molt presents a la societat a través del món de les xarxes. Ets en tant que et veuen. I t'han de veure sempre bé. No és pactar amb el dimoni per conservar la joventut, sinó amb els entrenadors personals i amb les botigues de potingues per empolainar-se.

El retrat de Dorian Gray (1891), la famosa novel·la d'Oscar Wilde, ha conegut diverses versions cinematogràfiques i teatrals, com el musical anglès protagonitzat per Kevin Kennedy que a la tardor inicia una gran gira pel Regne Unit; un musical espanyol presentat al juny al Teatre Marquina de Madrid, i el monòleg estrenat a Nova York per Sarah Snook (protagonista de la sèrie Succession) en què l’actriu interpretava vint-i-tres personatges.


Una cosa semblant fa Àngels Gonyalons en el monòleg musical que han imaginat el dramaturg i director Marc Rosich i el compositor Jordi Cornudella. La proposta arrenca amb el poeta Wilde i les seves reflexions sobre l’art: "No existeixen els llibres morals o immorals. Els llibres estan ben escrits o estan mal escrits. Això és tot". I Gonyalons assumeix tots els papers de l’auca. Diu i canta amb una dicció extraordinària. L'actriu excel·leix en la interpretació, molt ben secundada pel Leos Quintet de corda i per un trio que tant fan de maquinistes movent elements escènics com interaccionen amb ella.


La versió de Rosich se’ns presenta temporalment descontextualitzada, allunyada del terror gòtic de l’original, en les coordenades de la liofilització dramàtica contemporània i en un espai escènic d’un blanc hospitalari que mata la passió i que ho taca tot menys el molt encertat vestuari d’ella. Una decisió estètica que al nostre entendre juga a la contra de la força emocional del text. Com tampoc veiem adequada la substitució del quadre per una mena de monòlit de plàstic transparent que canvia de colors i que fins i tot es mou sol. Malgrat aquestes pegues, estem davant d‘una bona funció per al lluïment d’una de les grans actrius catalanes.

Santi Fondevila, ARA, 16 juliol 2026
Afinada intuïció


El treball d’adaptació de Marc Rosich (Qué fue de Andrés Villarosa) i la música de Jordi Cornudella (Guillermotta) sembla perfecte. Com si haguessin signat un pacte amb el diable. És tan preciós com el retrat del príncep blau. Es percep que han sabut donar temps fins que la seva intuïció prengués forma. El resultat és subtil en la forma i implacable en les rèpliques (Oscar Wilde és un veritable mestre amb les seves màximes). Àngels Gonyalons està, novament, incommensurable (després de treballs com La corona d’espines o L’alegria que passa). Ella interpreta tots els personatges del relat i encara s’hi suma el mateix Wilde en un preàmbul que qüestiona la moralitat de l’art i iguals actors i crítics com a exhibicionistes amb la seva rotunda lògica.

Al seu costat, el trio Jordi Vidal (Estimadíssims malvats), Pau Oliver (Germans de sang) i Pol Blancafort (Sardana superstar) són les ombres necessàries per donar aire i ritme a l’acció actuant per contrast, o remodelant l’espai (buit) amb tres mòduls de sofà que van alternant. Per presentar Dorian Gray canten com si presentessin Sweeney Todd. El famós quadre s’exposa, invisible, en una mena de monòlit de llum blanca.

Meravellar-se per un quadre que és blanc recorda la ironia d’Art, de Yasmina Reza. L’enèsim encert és compondre per un quintet de corda que, puntualment, es fa present darrere les cortines. La intuïció diu que el diable té el so d’un violí. I sota aquesta premissa despleguen aquest temple barroc musical en el qual els intèrprets aniran abraçant-se, o no, a la música i que la trama anirà enfocant cap al tràgic destí.


Aquesta és la tercera obra al Romea amb un «solo» de la temporada. Joel Joan va explicar Vània solet. Lluís Homar va traslladar Memorias de Adriano, de Marguerite Yourcenar, a un plató televisiu per fer el darrer discurs. Les seves reflexions tenien el ressò dels assessors polítics i dels tècnics del set per aventurar el final del filòsof. Ara, Gonyalons sap canviar de personatges, només amb un gest i un to de veu. No li cal gairebé res més. De seguida es veu quin actor interpreta a partir de les seves cites i pensaments. Wilde va ser un escriptor a qui agradava provocar la classe benestant. I, com a Roald Dahl a Gegant, això el va arraconar. Tan simpàtic que cau ara, amb les seves sortides enginyoses i quina ràbia i enveja feia a la burgesia de l’època.


El Grec està demostrant que, tot i que és imprescindible poder veure propostes internacionals per renovar llenguatges teatrals, les apostes en autoria i direcció tenen un paladar exquisit, i una finor en la proposta que ja cal que les obres tinguin temporada el curs vinent i també una gira per reforçar el públic de musical en català. Calen més propostes intel·ligents i capaces d’escoltar la intuïció com El retrat de Dorian Gray.
Jordi Bordes, Recomana, 24 juliol 2026

